*****

ΚΑΝΟΝΙΣΜΟΣ (ΕΟΚ) αριθ. 3056/90 ΤΗΣ ΕΠΙΤΡΟΠΗΣ

της 24ης Οκτωβρίου 1990

για τροποποίηση του κανονισμού (ΕΟΚ) αριθ. 2169/86 για τον καθορισμό των λεπτομερειών εφαρμογής όσον αφορά τον έλεγχο και την καταβολή των επιστροφών στην παραγωγή των σιτηρών και της ορύζης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1009/86 του Συμβουλίου της 25ης Μαρτίου 1986 για τον καθορισμό των γενικών κανόνων που εφαρμόζονται στις επιστροφές στην παραγωγή στον τομέα των σιτηρών και του ρυζιού (1), όπως τροποποιήθηκε τελευταία από τον κανονισμό (ΕΟΚ) αριθ. 2779/89 (2), και ιδίως το άρθρο 6,

Εκτιμώντας:

ότι ο κανονισμός (ΕΟΚ) αριθ. 2169/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 524/90 (4), προβλέπει ότι η επιστροφή στην παραγωγή καθορίζεται ανά τρίμηνο βάσει της διαφοράς μεταξύ της τιμής αγοράς του αραβοσίτου και του μέσου όρου ανά τρίμηνο των τιμών cif κατά την εισαγωγή για τον αραβόσιτο· ότι αυτή η μέθοδος υπολογισμού οδηγεί σε ποσά που μπορούν να διαφέρουν σημαντικά από τα ποσά της επιστροφής κατά την εξαγωγή, που καθορίζεται κάθε μήνα βάσει των πραγματικών τιμών της αγοράς του αραβοσίτου· ότι η διαφορά αυτή μπορεί να προκαλέσει στρεβλώσεις του εμπορίου·

ότι, για να αποφευχθούν οι στρεβλώσεις αυτές, είναι σκόπιμο να ευθυγραμμιστεί ο ρυθμός καθορισμού και η μέθοδος υπολογισμού της επιστροφής στην παραγωγή προς τις διατάξεις που εφαρμόζονται για την επιστροφή κατά την εξαγωγή·

ότι, για την επίτευξη του ιδίου στόχου, πρέπει να προβλεφθεί μια περίοδος ισχύος των πιστοποιητικών της επιστροφής στην παραγωγή ταυτόσημης διάρκειας ισχύος με εκείνη που προβλέπεται για τα πιστοποιητικά εξαγωγής·

ότι, για να αποφευχθεί οποιαδήποτε κερδοσκοπία κατά την τροποποίηση των θεσμικών τιμών, οι επιπτώσεις από τις προσαρμογές των τιμών πρέπει να μεταφερθούν στις ζητούμενες επιστροφές πριν από την έναρξη ισχύος των τροποποιήσεων αυτών·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2169/86 τροποποιείται ως εξής:

1. Στο άρθρο 2, οι παράγραφοι 1 και 2 αντικαθίστανται από το ακόλουθο κείμενο:

«1. Η επιστροφή στην παραγωγή καθορίζεται την πρώτη ημέρα κάθε μηνός.

2. Η επιστροφή στην παραγωγή, εκφρασμένη σε τόνους αμύλου, υπολογίζεται λαμβάνοντας υπόψη την επιστροφή κατά την εξαγωγή που ισχύει για τον αραβόσιτο κατά τη διάρκεια του εν λόγω μηνός, μετά από αφαίρεση ενός κατ' αποκοπή ποσού που αντιπροσωπεύει ιδίως τις δαπάνες προσεγγίσεως, πολλαπλασιασμένη με το συντελεστή 1,60.»

2. Στο άρθρο 5, οι παράγραφοι 3 και 4 αντικαθίστανται από το ακόλουθο κείμενο:

«3. Το πιστοποιητικό της επιστροφής περιλαμβάνει τις πληροφορίες που αναφέρονται στο άρθρο 4 παράγραφος 2 και, επιπλέον, το ποσό της επιστροφής στην παραγωγή και την τελευταία ημέρα ισχύος του πιστοποιητικού που είναι η τελευταία ημέρα του πέμπτου μηνός μετά τον μήνα της εκδόσεως του πιστοποιητικού.

4. Το ποσό της επιστροφής στην παραγωγή που εφαρμόζεται και αναφέρεται στο πιστοποιητικό αντιστοιχεί με εκείνο που ισχύει την ημέρα παραλαβής της αιτήσεως.

Η επιστροφή προσαρμόζεται συναρτήσει της τιμής κατωφλίου του αραβοσίτου που ισχύει κατά το μήνα μεταποιήσεως σε άμυλο. Η προσαρμογή πραγματοποιείται αυξάνοντας ή μειώνοντας την επιστροφή με τη διαφορά μεταξύ των τιμών κατωφλίου που ισχύουν για τον αραβόσιτο το μήνα παραλαβής της αιτήσεως και το μήνα μεταποιήσεως αντιστοίχως, πολλαπλασιασμένη με το συντελεστή 1,60.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 94 της 9. 4. 1986, σ. 6.

(2) ΕΕ αριθ. L 268 της 15. 9. 1989, σ. 20.

(3) ΕΕ αριθ. L 189 της 11. 7. 1986, σ. 12.

(4) ΕΕ αριθ. L 53 της 1. 3. 1990, σ. 83.